Мы махуэхэм
Мэлыжьыхьым и 28, махуэку
Лэжьыгъэр хъумэным и дунейпсо махуэщ. 2003 гъэ лъандэрэ ягъэлъапIэ.
1563 гъэм Москва лэжьэн щыщIидзащ япэ типографием, Фёдоров Иванрэ Мстиславец Пётррэ ящIам. Ахэращ тезыдзар япэ тхылъыр.
1925 гъэм РСФСР-м и ЦIыхубэ комиссархэм я советым къыдигъэкIащ «Къалэдэсым и цIэ-унэцIэр, и адэцIэр зэрыт и тхылъым ар щыпсэу щIыпIэри къыщыгъэлъэгъуэным теухуауэ» унафэр.
1955 гъэм Ленинград къыщызэрагъэпэщащ офицерхэр щрагъаджэ, Суворовым и цIэр зезыхьэ еджапIэр.
2001 гъэм космонавтхэм ящIыгъуу япэ дыдэу хьэршым лъэтащ турист. «Союз ТМ-32» кхъухьым ису хьэршым кIуащ космонавтхэу Мусабаев Талгат, Батурин Юрий, Америкэм щыщ мелуанырыбжэ Тито Деннис сымэ. Ахэр дунейпсо хьэрш станцым махуихкIэ щыIащ, космонавтхэм щIэныгъэ къэхутэныгъэхэр ирагъэкIуэкIыу, Деннис илъагъухэм сурэт, видео ятрихыу, и гъусэхэм «яхуэпщафIэу».
Хэку зауэшхуэм быни 9, зы нысэ, къуэрылъху-пхъурылъхуу 3 зыгъэкIуа шапсыгъ анэ Щхьэлахъуэ Чэбэхъан къызэралъхурэ илъэси 142-рэ ирокъу. Абыхэм ящыщу къэзыгъэзэжа имылъагъуу дунейм ехыжащ ар.
Шэрджэс тхакIуэ ДыщэкI Мухьэмэд къызэралъхурэ илъэси 114-рэ ирокъу.
Литвам щыщ совет актёр, режиссёр, СССР-м и цIыхубэ артист Банионис Донатас къызэралъхурэ илъэс 92-рэ ирокъу.
Иракым и президенту илъэс 24-кIэ щыта Хъусейн Саддам къызэралъхурэ илъэс 79-рэ ирокъу.
Испанием и актрисэ цIэрыIуэ, а къэралым щыщу «Оскар» саугъэтыр япэу зыхуагъэфэща Крус Пенелопэ и ныбжьыр илъэс 42-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх тIэкIу къыщешхынущ. Хуабэр махуэм градуси 10 — 12, жэщым градуси 9 — 10 щыхъунущ.
Мэлыжьыхьым и 29, мэрем
Къафэм и дунейпсо махуэщ
Химие Iэщэ къызэрагъэсэбэпам и зэранкIэ дунейм ехыжахэм я фэеплъ махуэщ
США-м щагъэлъапIэ жыг хэсэным и махуэр
1770 гъэм Австралиер зэрыщыIэр къахутащ.
1897 гъэм инджылыз физик, профессор Томсон Джозеф электрон къызэригъуэтар хэIущIыIу ищIащ.
1942 гъэм Къардэн Къубатий Ленин орден етIуанэу къратащ.
1964 гъэм ЩоджэнцIыкIу Алий и цIэр зезыхьэ Къэбэрдей къэрал драмэ театрым щагъэуващ «Лалуцэ» япэ балетыр.
Урысейм и император Романов Александр II къызэралъхурэ илъэси 198-рэ ирокъу.
Совет дзэ къулыкъущIэ, маршал, Совет Союзым тIэунейрэ и ЛIыхъужь Крылов Николай къызэралъхурэ илъэси 113-рэ ирокъу.
ЛыжэкIэ къызэдэжэн спорт лIэужьыгъуэм цIэрыIуэ щыхъуа, СССР-м спортымкIэ щIыхь зиIэ и мастер, Олимп джэгухэм плIэнейрэ, дуней псом бгъуэнейрэ щытекIуа, Совет Союзым и чемпионкэ 39-рэ хъуа Кулаковэ Галинэ и ныбжьыр илъэс 74-рэ ирокъу.
Урысей актрисэ, УФ-м и цIыхубэ артисткэ Удовиченкэ Ларисэ и ныбжьыр илъэс 61-рэ ирокъу.
Америкэм щыщ теннисист цIэрыIуэ, олимп чемпион Агасси Андре и ныбжьыр илъэс 46-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх тIэкIу къыщешхынущ. Хуабэр махуэм градуси 9 – 11, жэщым градуси 7 — 10 щыхъунущ.
